НАРЕДБА № 7 ОТ 22 НОЕМВРИ 2018 Г. ЗА УСЛОВИЯТА И РЕДА ЗА ПРИЗНАВАНЕ НА ОРГАНИЗАЦИИ НА ПРОИЗВОДИТЕЛИ НА ПРОДУКТИ ОТ РИБОЛОВ И НА ПРОДУКТИ ОТ АКВАКУЛТУРИ, АСОЦИАЦИИ НА ОРГАНИЗАЦИИ НА ПРОИЗВОДИТЕЛИ И МЕЖДУБРАНШОВИ ОРГАНИЗАЦИИ В СЕКТОРА НА РИБАРСТВОТО И ЗА ОДОБРЕНИЕ НА ПЛАНОВЕ ЗА ПРОИЗВОДСТВО И ПРЕДЛАГАНЕ НА ПАЗАРА
В сила от 30.11.2018 г.
Издадена от министъра на земеделието, храните и горите
Обн. ДВ. бр.99 от 30 Ноември 2018г., изм. и доп. ДВ. бр.35 от 18 Април 2023г.
Глава първа.
ОБЩИ РАЗПОРЕДБИ
Чл. 1. (1) С тази наредба се уреждат:
1. условията и редът за признаване на организации на производителите на продукти от риболов и/или на продукти от аквакултури, асоциации на организации на производители и междубраншови организации в сектора на рибарството;
2. редът за осъществяване на контрол върху дейността на признатите организации и асоциации по т. 1;
3. условията и редът за одобрение на плановете за производство и предлагане на пазара и редът за осъществяване на контрол върху тяхното изпълнение.
(2) Организациите по ал. 1, т. 1 се признават и плановете по ал. 1, т. 3 се одобряват съгласно изискванията на Регламент (ЕС) № 1379/2013 на Европейския парламент и на Съвета от 11 декември 2013 г. относно общата организация на пазарите на продукти от риболов и аквакултури, за изменение на регламенти (ЕО) № 1184/2006 и (ЕО) № 1224/2009 на Съвета и за отмяна на Регламент (ЕО) № 104/2000 на Съвета (ОВ, L 354/1 от 28.12.2013 г.), наричан по-нататък "Регламент (ЕС) № 1379/2013".
Чл. 2. (Изм. - ДВ, бр. 35 от 2023 г., в сила от 18.04.2023 г.) Организациите на производители на продукти от риболов и/или продукти от аквакултури, асоциациите на организации на производители и междубраншовите организации в сектора на рибарството се признават от министъра на земеделието.
Глава втора.
ПРОФЕСИОНАЛНИ ОРГАНИЗАЦИИ В СЕКТОРА НА РИБАРСТВОТО
Раздел I.
Условия за признаване на организации на производители, асоциации на организации на производители и междубраншови организации
Чл. 3. (1) Организацията на производители на продукти от риболов и/или на продукти от аквакултури може да бъде събирателно дружество, дружество с ограничена отговорност, юридическо лице, регистрирано при условията и по реда на Закона за юридическите лица с нестопанска цел, или кооперация с изключение на кооперативен съюз по чл. 54, ал. 3 от Закона за кооперациите.
(2) При вземане на решения в юридическото лице по ал. 1 всеки член може да притежава не повече от 40 на сто от правата на глас. При определяне на процента от правото на глас се прилагат разпоредбите за свързани лица по тази наредба и за свързани предприятия и предприятия партньори съгласно чл. 4, ал. 3 и 5 от Закона за малките и средните предприятия.
(3) (Доп. - ДВ, бр. 35 от 2023 г., в сила от 18.04.2023 г.) Членове на организацията могат да бъдат физически или юридически лица, които са вписани в някой от регистрите по чл. 16, ал. 1, т. 1 и 3 от Закона за рибарството и аквакултурите (ЗРА) като лица, извършващи стопански риболов или развъждащи и отглеждащи риба и други водни организми, и притежават валидно разрешително за стопански риболов и придобито право за усвояване на ресурс от риба и други водни организми по чл. 17 от ЗРА или удостоверение за регистрация по чл. 25б, ал. 1 от ЗРА.
(4) Асоциацията на организации на производителите може да бъде събирателно дружество, дружество с ограничена отговорност, юридическо лице, регистрирано при условията и по реда на Закона за юридическите лица с нестопанска цел, или кооперативен съюз. В асоциации на организации на производители членуват признати организации на производители на продукти от риболов и/или на продукти от аквакултури.
(5) Междубраншовата организация е юридическо лице, регистрирано при условията и по реда на Закона за юридическите лица с нестопанска цел. Членове на междубраншова организация могат да бъдат производители, търговци и/или преработватели на продукти от риболов и/или на продукти от аквакултури.
Чл. 4. (1) (Доп. - ДВ, бр. 35 от 2023 г., в сила от 18.04.2023 г.) Организация на производителите на продукти от риболов и организация на производителите на продукти от аквакултури се учредяват по инициатива на производители на продукти от риболов и/или от производители на продукти от аквакултури за постигане на целите, посочени в чл. 7 и прилагане на мерките по чл. 8 от Регламент (ЕС) № 1379/2013.
(2) Организация на производителите, представляваща както дейностите в областта на риболова, така и тези в областта на аквакултурите, може да бъде създадена като съвместна организация на производителите на продукти от риболов и от аквакултури.
(3) Организациите на производители на продукти от риболов и/или на продукти от аквакултури се създават за извършване на дейности в една или повече от следните области:
1. морски аквакултури;
2. сладководни аквакултури;
3. крайбрежен риболов;
4. дребномащабен риболов;
5. риболов в открито море;
6. дълбоководен риболов;
7. друг вид риболов.
(4) (Нова - ДВ, бр. 35 от 2023 г., в сила от 18.04.2023 г.) Всеки производител на продукти от риболов и/или на продукти от аквакултури може да членува за всеки конкретен продукт от областите, посочени в ал. 3, само в една организация на производители.
Чл. 5. Организациите на производители на продукти от риболов и/или на продукти от аквакултури се признават, когато са изпълнени едновременно следните условия:
1. са учредени за постигане на целите, посочени в чл. 7, параграф 1 и/или 2 и на поне две от целите по параграф 3 на чл. 7 от Регламент (ЕС) № 1379/2013;
2. (изм. и доп. - ДВ, бр. 35 от 2023 г., в сила от 18.04.2023 г.) като имат не по-малко от 6 членове и общ оборот от продажби на продукти от риболов и/или аквакултури от членовете на организацията и/или от нея не по-малко от 50 000 лв. през предходната година, който се доказва с извлечение от счетоводството или с данъчни документи (годишни данъчни декларации за физическите лица);
3. (доп. - ДВ, бр. 35 от 2023 г., в сила от 18.04.2023 г.) имат приети вътрешни правила във връзка с експлоатацията на рибните стопанства (риболовни кораби и/или аквакултурни стопанства), производството и предлагането на пазара;
4. разполагат с офис и седалището им се намира на територията на Република България;
5. устройственият акт на организацията включва:
а) правила, които позволяват на членуващите производители да контролират по демократичен начин своята организация и нейните решения;
б) задължение на членовете да прилагат вътрешните правила по т. 3;
в) задължение на членовете за финансови вноски, необходими за финансиране на организацията на производителите;
г) (доп. - ДВ, бр. 35 от 2023 г., в сила от 18.04.2023 г.) правила за приемането на нови членове и прекратяването на членството с писмено предизвестие със срок не по-кратък от шест месеца, който започва да тече от датата, на която предизвестието е депозирано в организацията на производителите;
д) санкции за нарушаване на задълженията;
6. водят счетоводство за дейността, за която са признати, по реда на Закона за счетоводството;
7. спазват правилата за конкуренция, посочени в глава V от Регламент (ЕС) № 1379/2013, и не злоупотребяват с господстващо положение на пазара;
8. (доп. - ДВ, бр. 35 от 2023 г., в сила от 18.04.2023 г.) предоставят информация на компетентните органи относно своите членове, управление и източници на финансиране;
9. разполагат с персонал, инфраструктура и оборудване, необходими за постигане на целите по т. 1.
Чл. 6. (1) Признават се асоциации на организации на производители, когато са изпълнени едновременно следните условия:
1. учредени са по инициатива на две или повече признати организации на производители на продукти от риболов и/или аквакултури;
2. отговарят на изискванията на чл. 9 от Регламент (ЕС) № 1379/2013;
3. учредени са за постигане на следните цели:
а) изпълнение по по-ефективен и устойчив начин на целите на членуващите организации на производителите, посочени в чл. 7 от Регламент (ЕС) № 1379/2013;
б) координиране и разработване на дейности от общ интерес за членуващите организации на производителите;
4. (изм. - ДВ, бр. 35 от 2023 г., в сила от 18.04.2023 г.) водят счетоводство за дейността, за която са признати по реда на Закона за счетоводството;
5. (нова - ДВ, бр. 35 от 2023 г., в сила от 18.04.2023 г.) разполагат с офис и седалището им се намира на територията на Република България.
(2) Организациите на производители могат да делегират на асоциациите, в които членуват, изпълнението на част от техни мерки или дейности от общ интерес.
Чл. 7. (1) Междубраншовите организации в сектора на рибарството се признават, когато са изпълнени едновременно следните условия:
1. са създадени в секторите на риболова или аквакултурите по инициатива на производители, търговци и/или преработватели на продукти от риболов и/или аквакултури;
2. (изм. - ДВ, бр. 35 от 2023 г., в сила от 18.04.2023 г.) са учредени за постигане на целта, посочена в чл. 12, и за прилагане на една или повече от мерките по чл. 13 от Регламент (ЕС) № 1379/2013;
3. състоят се от представители на различни браншове, като се включват задължително представители на производството и представители на търговията и/или на преработката;
4. (изм. - ДВ, бр. 35 от 2023 г., в сила от 18.04.2023 г.) разполагат с офис и седалището им се намира на територията на Република България;
5. (доп. - ДВ, бр. 35 от 2023 г., в сила от 18.04.2023 г.) обхващат най-малко една четвърт от производството и търговията и/или преработката на един или повече продукти от риболов и аквакултури или продукти, преработени от продукти от риболов и аквакултури в страната или в определен/и област/и по NUTS 3 съгласно Класификацията на териториалните единици за статистически цели в България (NUTS), за които кандидатстват за признаване;
6. не осъществяват пряко производство, търговия и преработка на продукти от риболов и аквакултури или продукти, преработени от продукти от риболов и аквакултури;
7. имат устав на междубраншовата организация, изготвен в съответствие с чл. 17 от Регламент (ЕС) № 1379/2013;
8. (нова - ДВ, бр. 35 от 2023 г., в сила от 18.04.2023 г.) имат приети вътрешни правила на междубраншовата организация.
(2) Не се признават междубраншови организации, когато това може да доведе до поне едно от следните условия:
1. нарушаване на правилата за конкуренция, посочени в глава V от Регламент (ЕС) № 1379/2013;
2. възпрепятстване на стабилното функциониране на Общата организация на пазара на продукти от риболов и аквакултури на ЕС;
3. нарушаване на интересите на потребителите.
(3) Междубраншовите организации в сектора на рибарството могат да искат признаване в една или повече от следните области:
1. производство (на продукти от риболов или аквакултури) и предлагане на пазара;
2. производство (на продукти от риболов или аквакултури) и преработка;
3. производство (на продукти от риболов или аквакултури), предлагане на пазара и преработка.
Чл. 8. (Доп. - ДВ, бр. 35 от 2023 г., в сила от 18.04.2023 г.) Организациите на производители на продукти от риболов и/или на продукти от аквакултури и техните асоциации могат да кандидатстват за финансово подпомагане по Програмата за морско дело и рибарство 2014 - 2020 г. и Програмата за морско дело, рибарство и аквакултури 2021 - 2027 г.
Раздел II.
Ред за признаване на организации на производители, асоциации на организации на производители и междубраншови организации
Чл. 9. (1) (Изм. и доп. - ДВ, бр. 35 от 2023 г., в сила от 18.04.2023 г.) Организациите на производители, асоциациите на организации на производители и междубраншовите организации подават в Министерството на земеделието (МЗм) лично, чрез упълномощен представител или по електронен път при условията и по реда на чл. 5 и 22 от Закона за електронното управление или чрез лицензиран пощенски оператор заявления за признаване по образец съгласно приложение № 1.
(2) Заедно със заявлението по ал. 1 организациите на производители представят и:
1. (изм. - ДВ, бр. 35 от 2023 г., в сила от 18.04.2023 г.) приети вътрешни правила на организацията на производители във връзка с експлоатацията на рибните стопанства (риболовни кораби и/или аквакултурни стопанства), производството и предлагането на пазара на продукти от риболов и/или аквакултури;
2. (изм. - ДВ, бр. 35 от 2023 г., в сила от 18.04.2023 г.) списък на членовете на организацията с ЕГН/ЕИК;
3. (изм. - ДВ, бр. 35 от 2023 г., в сила от 18.04.2023 г.) справка за годишна стойност (обща и разбита по видове) на продадените в условията на първа продажба продукти от риболов и/или продадените продукти от аквакултури от членовете на организацията и/или от нея през предходните три години, а за новосъздадена организация - за предходната година, съгласно приложение № 2;
4. (изм. - ДВ, бр. 35 от 2023 г., в сила от 18.04.2023 г.) извлечения от счетоводството или данъчни документи (годишни данъчни декларации за физическите лица), които доказват стойността на продадените на пазара продукти по т. 3;
5. декларации от членовете на организацията, че не са свързани лица по § 1, т. 5 от допълнителната разпоредба;
6. декларации от членовете на организацията по чл. 4а, ал. 1 от Закона за малките и средните предприятия;
7. декларация, че организацията няма господстващо положение на пазара по смисъла на чл. 20 от Закона за защита на конкуренцията;
8. пълномощно с нотариално заверен подпис - когато заявлението се подава от пълномощник.
(3) (Доп. - ДВ, бр. 35 от 2023 г., в сила от 18.04.2023 г.) Организациите на производители могат да подадат заедно с документите по ал. 1 и 2 и план на производство и предлагане на пазара, който се разглежда по реда на глава трета след издаване на заповед за признаване на организацията на производителите.
(4) Заедно със заявлението по ал. 1 асоциациите на организации на производители представят:
1. (доп. - ДВ, бр. 35 от 2023 г., в сила от 18.04.2023 г.) списък на членовете на асоциацията с ЕИК;
2. (доп. - ДВ, бр. 35 от 2023 г., в сила от 18.04.2023 г.) приети вътрешни правила на асоциацията на организации на производители във връзка с експлоатацията на рибните стопанства (риболовни кораби и/или аквакултурни стопанства), производството и предлагането на пазара на продукти от риболов и/или аквакултури;
3. декларация, че асоциацията няма господстващо положение на пазара по смисъла на чл. 20 от Закона за защита на конкуренцията;
4. пълномощно с нотариално заверен подпис - когато заявлението се подава от пълномощник.
(5) Заедно със заявлението по ал. 1 междубраншовите организации представят:
1. (изм. - ДВ, бр. 35 от 2023 г., в сила от 18.04.2023 г.) списък на членовете на организацията с ЕГН/ЕИК и обобщена информация за тяхната дейност:
а) сектор, към който принадлежи всеки от членовете на организацията (производство, търговия, преработка);
б) риболовен кораб на всеки от членовете на организацията, който извършва стопански риболов (CFR код, външна маркировка и име на кораба) - за производители на продукти от риболов;
в) аквакултурно стопанство на всеки от членовете на организацията (изходящ номер, име на аквакултурното стопанство) - за производители на продукти от аквакултури;
г) преработвателно предприятие на всеки от членовете на организацията (номер на удостоверение за регистрация по Закона за храните) - за преработватели на продукти от риболов и/или аквакултури;
д) номер на удостоверение за регистрация по чл. 46а или чл. 46д от ЗРА - за търговци на продукти от риболов;
2. (изм. - ДВ, бр. 35 от 2023 г., в сила от 18.04.2023 г.) приети вътрешни правила на междубраншовата организация;
3. (изм. - ДВ, бр. 35 от 2023 г., в сила от 18.04.2023 г.) информация за общото произведено, продадено и/или преработено количество продукти от риболов и аквакултури или продукти, преработени от продукти от риболов и аквакултури от членовете на организацията през предходната година;
4. декларация, че не осъществява пряко производство, търговия и преработка на продукти от риболов и аквакултури или продукти, преработени от продукти от риболов и аквакултури;
5. пълномощно с нотариално заверен подпис - когато заявлението се подава от пълномощник.
(6) Когато представените документи по ал. 2, 4 и 5 са непълни или нередовни, комисията по чл. 10, ал. 1 изпраща на заявителя съобщение да отстрани непълнотите или нередовностите в срок до 10 работни дни от деня на получаване на съобщението.
(7) (Доп. - ДВ, бр. 35 от 2023 г., в сила от 18.04.2023 г.) Ако в срока по предходната алинея заявителят не отстрани непълнотите или нередовностите, заявлението се оставя без разглеждане и министърът на земеделието със заповед прекратява административното производство на основание чл. 56, ал. 2 във връзка с чл. 30, ал. 2 от Административнопроцесуалния кодекс.
(8) (Нова - ДВ, бр. 35 от 2023 г., в сила от 18.04.2023 г.) Заповедта по ал. 7 се издава въз основа на становище на постоянната комисия по чл. 10, ал. 1 в едномесечен срок от датата на становището.
(9) (Нова - ДВ, бр. 35 от 2023 г., в сила от 18.04.2023 г.) Заповедта по ал. 7 се съобщава и може да се обжалва по реда на Административнопроцесуалния кодекс.
Чл. 10. (1) (Изм. - ДВ, бр. 35 от 2023 г., в сила от 18.04.2023 г.) Министърът на земеделието със заповед назначава постоянна комисия, която извършва проверка за изпълнение на условията за признаване, включително проверка на място, и одобрява правила за нейната работа. В състава на постоянната комисия се включват представители на Министерството на земеделието, Държавен фонд "Земеделие" и Изпълнителната агенция по рибарство и аквакултури.
(2) В двумесечен срок от подаване на заявлението по чл. 9, ал. 1 постоянната комисия по ал. 1 дава становище по признаването на организацията на производители, на асоциацията на организации на производители или на междубраншовата организация.
(3) (Изм. - ДВ, бр. 35 от 2023 г., в сила от 18.04.2023 г.) В тримесечен срок от подаване на заявлението по чл. 9, ал. 1 въз основа на становището на постоянната комисия по ал. 2 министърът на земеделието със заповед:
1. (изм. - ДВ, бр. 35 от 2023 г., в сила от 18.04.2023 г.) признава организацията на производители, асоциацията на организации на производители или междубраншовата организация,
2. (доп. - ДВ, бр. 35 от 2023 г., в сила от 18.04.2023 г.) прави мотивиран отказ за признаване.
(4) (Изм. - ДВ, бр. 35 от 2023 г., в сила от 18.04.2023 г.) Организациите на производители на продукти от риболов и/или на продукти от аквакултури и техните асоциации се признават за една или повече области на дейност по чл. 4, ал. 3 и за определени продукти от риболов и/или аквакултури, а междубраншовите организации се признават за една от областите на дейност по чл. 7, ал. 3 и за определени продукти от риболов и/или аквакултури.
(5) Заповедта по ал. 3 се съобщава и може да се обжалва по реда на Административнопроцесуалния кодекс.
Раздел III.
Ред за осъществяване на контрол върху дейността и за оттегляне на признаването на организациите на производители, асоциациите на организации на производители и междубраншовите организации
Чл. 11. (1) (Изм. и доп. - ДВ, бр. 35 от 2023 г., в сила от 18.04.2023 г.) При всяка промяна на обстоятелствата, свързани с условията за признаване по чл. 5, 6 или 7, организацията на производители, асоциацията на организации на производители или междубраншовата организация е длъжна да уведоми министъра на земеделието в 14-дневен срок от настъпване на промяната.
(2) (Изм. - ДВ, бр. 35 от 2023 г., в сила от 18.04.2023 г.) Членове на постоянната комисия по чл. 10, ал. 1 извършват периодични проверки, включително и проверки на място при необходимост, за установяване на съответствието на признатите организации на производители, асоциации на организации на производители или междубраншови организации с изискванията по чл. 3, 4, 5, 6 или 7 и за спазване на приетите устройствен акт/устав и вътрешни правила. Всяка призната организация на производители и асоциация на организации на производители се проверява поне веднъж на две години, а междубраншовите организации - поне веднъж на три години, като при получаване на сигнал за нередност се извършва извънредна проверка.
(3) При извършване на проверките представителите на организацията на производителите, асоциацията на организации на производители или междубраншовата организация и техните членове са длъжни да осигурят достъп до помещенията, плавателните съдове, складовете, софтуера, документацията и рибовъдните стопанства на членовете и да оказват съдействие на проверяващите.
(4) (Изм. - ДВ, бр. 35 от 2023 г., в сила от 18.04.2023 г.) Когато при проверките по ал. 2 се установи, че организацията на производители, асоциацията на организации на производители или междубраншовата организация не отговаря на съответните изисквания по чл. 3, 4, 5, 6 или 7, се изпраща съобщение за констатациите от проверката и за отстраняването им в срок до два месеца от деня на получаване на съобщението.
(5) (Нова - ДВ, бр. 35 от 2023 г., в сила от 18.04.2023 г.) В случаите, когато в срока по ал. 4 признатата организация на производители, асоциация на организации на производители или междубраншовата организация не отстрани констатираните несъответствия, признаването ѝ се оттегля със заповед на министъра на земеделието.
(6) (Нова - ДВ, бр. 35 от 2023 г., в сила от 18.04.2023 г.) В случаите на оттегляне на признаване по ал. 5 в списъка по чл. 15 се отразяват номерът и датата на заповедта на министъра на земеделието за оттеглянето на признаването.

Чл. 12. Комисията по чл. 10, ал. 1 оказва съдействие на представителите на Европейската комисия, които проверяват спазването на изискванията за признаване и дейността на признатите организации на производители, асоциации на организации на производители и междубраншови организации.
Чл. 13. (1) (Изм. - ДВ, бр. 35 от 2023 г., в сила от 18.04.2023 г.) Министърът на земеделието издава заповед за оттегляне на признаването на организацията на производители, асоциацията на организации на производители или междубраншовата организация:
1. въз основа на писмено заявление от управителния орган;
2. при прекратяване на юридическото лице и заличаване на вписването му от търговския регистър или от регистъра на юридическите лица с нестопанска цел и при промяна на правната му форма;
3. когато постоянната комисия по чл. 10, ал. 1 установи:
а) (доп. - ДВ, бр. 35 от 2023 г., в сила от 18.04.2023 г.) че вече не отговаря на съответните условия за признаване по реда на чл. 11, ал. 2 и в срока по чл. 11, ал. 4 не са отстранени констатираните несъответствия;
б) че организацията на производители, асоциацията на организации на производители или междубраншовата организация използва полученото признаване за цели, различни от посочените в съответно чл. 7, 10 или 12 от Регламент (ЕС) № 1379/2013;
4. когато заповедта по чл. 10, ал. 3, т. 1 е издадена въз основа на неверни данни или с влязъл в сила акт на компетентен орган е установено, че признатата организация на производители, асоциация или междубраншова организация е извършила тежко нарушение или измама;
5. по искане на Европейската комисия в случаите по чл. 20, параграф 1 от Регламент (ЕС) № 1379/2013.
(2) (Изм. - ДВ, бр. 35 от 2023 г., в сила от 18.04.2023 г.) Министърът на земеделието със заповед може да оттегли признаването на организация на производителите или на асоциация на организации на производители при установено съществено неизпълнение на одобрен план за производство и предлагане на пазара по чл. 28 от Регламент (ЕС) 1379/2013, чийто срок за изпълнение е изтекъл.
Чл. 14. (Изм. - ДВ, бр. 35 от 2023 г., в сила от 18.04.2023 г.) Заповедите по чл. 11, ал. 5 и чл. 13 се съобщават и обжалват по реда на Административнопроцесуалния кодекс.
Чл. 15. (Изм. - ДВ, бр. 35 от 2023 г., в сила от 18.04.2023 г.) Компетентното звено съгласно устройствения правилник на Министерството на земеделието, храните и горите поддържа актуални списъци на признатите организации на производители, асоциации на организации на производители и междубраншови организации в сектора на рибарството, които се публикуват на интернет страниците на МЗм и Изпълнителната агенция по рибарство и аквакултури.
Чл. 16. Компетентното звено съгласно устройствения правилник на Министерството на земеделието, храните и горите уведомява по електронен път Европейската комисия за всяко решение за признаване или за оттегляне на признаване на организации на производители, асоциации на организации на производители и междубраншови организации по реда на Регламент за изпълнение (ЕС) № 1419/2013 на Комисията от 17 декември 2013 г. относно признаването на организации на производителите и междубраншови организации, разширяването на обхвата на правилата на организациите на производителите и междубраншовите организации, както и публикуването на цените на задействане в съответствие с предвиденото в Регламент (ЕС) № 1379/2013 на Европейския парламент и на Съвета относно общата организация на пазарите на продукти от риболов и аквакултури (ОВ, L 353/43 от 28.12.2013 г.).
Чл. 17. По реда на тази глава се признават и организации на производители, асоциации на организации на производители и междубраншови организации, в които членуват производители или организации на производители от други държави - членки на Европейския съюз, когато седалището на организацията, асоциацията или междубраншовата организация се намира на територията на Република България.
Глава трета.
ПЛАНОВЕ ЗА ПРОИЗВОДСТВО И ПРЕДЛАГАНЕ НА ПАЗАРА
Раздел I.
Общи разпоредби
Чл. 18. (1) (Изм. - ДВ, бр. 35 от 2023 г., в сила от 18.04.2023 г.) Всяка призната организация на производителите на продукти от риболов и/или на продукти от аквакултури е длъжна в срок до осем седмици от датата на признаване да подаде в МЗм първи план за производство и предлагане на пазара. Плановете за производство и предлагане на пазара са със срок до пет години.
(2) (Изм. - ДВ, бр. 35 от 2023 г., в сила от 18.04.2023 г.) Организацията на производители подава в МЗм следващите планове за производство и предлагане на пазара със срок до пет години не по-късно от осем седмици преди изтичането на срока на плана, който е в процес на изпълнение. В случаите, когато планове за производство и предлагане на пазара са изпълнени преди изтичане на заложения в тях срок, организациите на производители могат да подадат в МЗм следващите планове ведно с годишния доклад по чл. 28, ал. 1.
(3) (Доп. - ДВ, бр. 35 от 2023 г., в сила от 18.04.2023 г.) Плановете за производство и предлагане на пазара трябва да бъдат насочени към изпълнение на целите, посочени в чл. 3 и 7 от Регламент (ЕС) № 1379/2013 - за организации на производители, или чл. 10 от Регламент (ЕС) № 1379/2013 - за асоциации на организации на производители
(4) (Доп. - ДВ, бр. 35 от 2023 г., в сила от 18.04.2023 г.) Плановете по ал. 1 и 2 трябва да обхващат производството и предлагането на пазара най-малко на основните продукти от риболов и/или аквакултури, които организацията на производители или нейните членове предлагат на пазара.
(5) (Изм. - ДВ, бр. 35 от 2023 г., в сила от 18.04.2023 г.) Асоциациите на организации на производителите могат да подават в МЗм планове за производство и предлагане на пазара при условията и по реда на тази глава.
Раздел II.
Съдържание на плановете за производство и предлагане на пазара
Чл. 19. (1) Планът за производство и предлагане на пазара съдържа:
1. обща информация за организацията на производители;
2. програма за производство за видовете, обект на улов или отглеждане от членовете на организацията на производители;
3. (изм. - ДВ, бр. 35 от 2023 г., в сила от 18.04.2023 г.) пазарна стратегия по отношение на количеството, качеството и предоставянето на пазара, най-малко за продуктите от риболов и/или аквакултури, за които организацията е призната, и за осигуряване на съответствие с пазарните изисквания, в случай че такива са определени;
4. (изм. - ДВ, бр. 35 от 2023 г., в сила от 18.04.2023 г.) мерките, които организацията на производителите ще предприеме, за постигане на целите по чл. 5, т. 1;
5. (доп. - ДВ, бр. 35 от 2023 г., в сила от 18.04.2023 г.) специални мерки за регулиране на доставките на видове, за които обикновено има затруднения при предлагането на пазара през годината - в случай че има такива;
6. (доп. - ДВ, бр. 35 от 2023 г., в сила от 18.04.2023 г.) санкции за членове, които нарушават приетите решения за изпълнението на плана и мерки за контрол на изпълнението му.
(2) Организацията на производители включва в плановете за производство и предлагане на пазара:
1. (изм. - ДВ, бр. 35 от 2023 г., в сила от 18.04.2023 г.) индикативен размер на разходите, които следва да се предвидят;
2. (доп. - ДВ, бр. 35 от 2023 г., в сила от 18.04.2023 г.) график за изпълнение на предвидените мерки и дейности в плана;
3. (доп. - ДВ, бр. 35 от 2023 г., в сила от 18.04.2023 г.) показатели за изпълнение и за резултати за всяка от дейностите, предвидени в плана.
Чл. 20. Общата информация за организацията на производители включва:
1. пълното наименование на организацията на производители;
2. тип на организацията на производители - на продукти от аквакултури и/или на продукти от риболов;
3. ЕИК - единен идентификационен код (код по БУЛСТАТ);
4. (изм. - ДВ, бр. 35 от 2023 г., в сила от 18.04.2023 г.) седалище и адрес на организацията на производители и област/области на дейност по NUTS 3 съгласно Класификацията на териториалните единици за статистически цели в България (NUTS);
5. брой на производителите, членуващи в организацията;
6. (изм. - ДВ, бр. 35 от 2023 г., в сила от 18.04.2023 г.) годишна стойност (обща и разбита по видове) на продадените в условията на първа продажба продукти от риболов и/или продадените продукти от аквакултури от членовете на организацията и/или от нея през предходните три години, а за новосъздадена организация - за предходната година, съгласно приложение № 2;
7. (изм. - ДВ, бр. 35 от 2023 г., в сила от 18.04.2023 г.) обем и стойност на разтоварените количества или на отгледаната продукция от членовете на организацията и/или от нея през предходните три години, общ и разбит по видове, в килограми и левове на година, съгласно приложение № 3.
Чл. 21. (1) (Изм. - ДВ, бр. 35 от 2023 г., в сила от 18.04.2023 г.) Въз основа на оценка на силните страни, слабите страни, възможностите и рисковете ("SWOT"-анализ), организациите на производители включват в плановете си взаимосвързани:
1. програма за производство;
2. стратегия за предлагане на пазара.
(2) Във въведение към програмата и стратегията по ал. 1 трябва да се обоснове съгласуваността между предвидените мерки и целите на плана. В него се представя планираната стратегия на организацията на производители за развитие и за съгласуване на нейното производство с търсенето и изискванията на пазара в съответствие с целите по чл. 7 от Регламент (ЕС) № 1379/2013.
(3) (Изм. - ДВ, бр. 35 от 2023 г., в сила от 18.04.2023 г.) Програмата за производство включва примерен график за предлаганите на пазара продукти по години за целия период на действие на плана, който се съставя според сезонните промени на цените, улова/производството и търсенето на пазара. В нея се отразяват следните елементи:
1. за всички организации на производители:
а) планиране на производствените дейности;
б) координиране на дейностите с други производители;
2. за организациите на производители на продукти от риболов:
а) управление на правата за риболов и на достъпа на членовете на организацията на производители в зависимост от планирането на улова;
б) изпълнение и управление на задължението за разтоварване на сушата на целия улов;
3. за организациите на производители на продукти от аквакултури - разработване на устойчиви практики във връзка с аквакултурите.
(4) В стратегията за предлагане на пазара се описва как организацията на производители ще гарантира адекватността на предлагането спрямо пазарните изисквания за качество, количество и представяне на продуктите. В нея се отразяват и следните елементи:
1. установяване на пазарни изисквания за качеството, количеството и представянето на продуктите;
2. установяване на нови търговски дестинации и на други търговски възможности;
3. взаимодействие и координация с други оператори във веригата на доставки.
Чл. 22. (1) (Изм. - ДВ, бр. 35 от 2023 г., в сила от 18.04.2023 г.) Организациите на производители включват в плановете за производство и предлагане на пазара мерки, избрани от приложение № 4, за постигането на всяка от целите по чл. 5, т. 1.
(2) (Отм. - ДВ, бр. 35 от 2023 г., в сила от 18.04.2023 г.)
(3) (Отм. - ДВ, бр. 35 от 2023 г., в сила от 18.04.2023 г.)
(4) (Изм. - ДВ, бр. 35 от 2023 г., в сила от 18.04.2023 г.) Организациите на производители могат да включват в плановете за производство и предлагане на пазара и мерки по чл. 19, ал. 1, т. 5, избрани от мерките в приложение № 5.
(5) (Изм. - ДВ, бр. 35 от 2023 г., в сила от 18.04.2023 г.) Организациите на производители включват в плановете за производство и предлагане на пазара санкции за членовете, които нарушават приетите решения за тяхното изпълнение, както и мерки за контрол на съответствието на дейностите на техните членове с правилата, които са установили, избрани от посочените в приложение № 6.
Чл. 23. (1) (Изм. - ДВ, бр. 35 от 2023 г., в сила от 18.04.2023 г.) В плановете за производство и предлагане на пазара се предвиждат разходи за тяхното изпълнение, структурирани във финансов план съгласно приложение № 7.
(2) (Доп. - ДВ, бр. 35 от 2023 г., в сила от 18.04.2023 г.) Във финансовия план по ал. 1 организациите на производители описват разходите, разноските и необходимите финансови ресурси за всяка мярка, която възнамеряват да приложат. Разходите във финансовия план се структурират за следните два вида дейности:
1. (изм. - ДВ, бр. 35 от 2023 г., в сила от 18.04.2023 г.) дейности на организатора на проекта - подготовка, мониторинг и насочване на дейности, свързани с планираните мерки;
2. дейности по управление на проекта - дейности, свързани с практическото изпълнение на всяка конкретна планирана мярка.
(3) (Доп. - ДВ, бр. 35 от 2023 г., в сила от 18.04.2023 г.) Разходите за дейности на организатора на проекта по ал. 2, т. 1 могат да включват разходи за проучвания на пазара, проучвания за извършване на оценки, разработване на проекта, анализ на риска и всички проучвания за осъществимост, извършвани преди изпълнението на мярката. Необходимо е да се включат и разходи, свързани с дейностите за мониторинг и контрол, извършвани от организацията на производители в хода на изпълнението на мярката. Предвидените разходи може да обхващат труд, предоставяне на услуги или доставки.
(4) (Доп. - ДВ, бр. 35 от 2023 г., в сила от 18.04.2023 г.) Разходите за дейности по управление на проекта по ал. 2, т. 2 могат да включват разходи за осигуряване на прилагането на мерките, които не са пряко свързани с подготовката на проекта, като например научни или технически експерименти, рекламни кампании, закупуване и внедряване на нови технически уреди за увеличаване на селективността, развитие на проследяемостта или насърчаване на устойчиви практики в областта на аквакултурите.
Чл. 24. (1) (Изм. и доп. - ДВ, бр. 35 от 2023 г., в сила от 18.04.2023 г.) Плановете за производство и предлагане на пазара съдържат график със срокове за изпълнение на планираните мерки и съответните разходи, с разбивки по години за многогодишните планове.
(2) (Изм. - ДВ, бр. 35 от 2023 г., в сила от 18.04.2023 г.) В графика по ал. 1 за всяка планирана мярка в плана за производство и предлагане на пазара организацията на производители предвижда отделни показател за изпълнение на планираните мерки и показател за резултат за оценка на приноса на прилаганите мерки за постигането на целите на плановете, чрез които да се контролира нейното изпълнение. Показателите следва да позволяват оценяване на постигането на стратегическите цели на плана спрямо първоначалното състояние, описано във въведението на плана.
(3) (Изм. - ДВ, бр. 35 от 2023 г., в сила от 18.04.2023 г.) Организациите на производители предвиждат показателите за изпълнение и показателите за резултат по ал. 2 съобразно посочените в приложение № 8.
(4) (Нова - ДВ, бр. 35 от 2023 г., в сила от 18.04.2023 г.) Графикът по ал. 1 и показателите по ал. 3 се представят в табличен вид съгласно приложение № 9.
Раздел III.
Одобряване и изменение на плановете за производство и предлагане на пазара
Чл. 25. (1) Комисията по чл. 10, ал. 1 извършва проверка на представените планове за производство и предлагане на пазара, а при необходимост извършва и проверка на място, за установяване на тяхното съответствие с изискванията на Регламент (ЕС) № 1379/2013, Регламент за изпълнение (ЕС) № 1418/2013 на Комисията от 17 декември 2013 г. относно плановете за производство и предлагане на пазара по силата на Регламент (ЕС) № 1379/2013 на Европейския парламент и на Съвета относно общата организация на пазарите на продукти от риболов и аквакултури (ОВ, L 353/40 от 28.12.2013 г.) и на тази наредба.
(2) (Изм. - ДВ, бр. 35 от 2023 г., в сила от 18.04.2023 г.) След извършване на проверките по ал. 1 комисията по чл. 10, ал. 1 в срок до три седмици изготвя становище за одобряване или за връщане на плана за производство и предлагане на пазара с мотиви за преработване.
(3) (Изм. - ДВ, бр. 35 от 2023 г., в сила от 18.04.2023 г.) В становището по ал. 2 комисията по чл. 10, ал. 1 оценява дали с представения план за производство и предлагане на пазара могат да бъдат постигнати целите, посочени в чл. 3 и 7 от Регламент (ЕС) № 1379/2013, въз основа на което в срок до шест седмици от подаването на плана по чл. 18, ал. 1 или 2 предлага на министъра на земеделието да издаде заповед за:
1. одобряване на плана;
2. връщане на плана с мотиви за преработване.
(4) Заповедите по ал. 3 се съобщават по реда на Административнопроцесуалния кодекс.
(5) (Изм. - ДВ, бр. 35 от 2023 г., в сила от 18.04.2023 г.) В срок до две седмици от получаване на заповедта по ал. 3, т. 2, организацията на производители представя в МЗм преработен план за производство и предлагане на пазара.
(6) (Изм. - ДВ, бр. 35 от 2023 г., в сила от 18.04.2023 г.) В срок до четири седмици от представянето на преработен план по ал. 5 министърът на земеделието, въз основа на становище на комисията по чл. 10, ал. 1, със заповед одобрява, отказва да одобри плана или в случаите на непредставяне на преработен план по ал. 5 прекратява административното производство на основание чл. 56, ал. 2 във връзка с чл. 30, ал. 2 от Административнопроцесуалния кодекс. Заповедите за отказ и за прекратяване на административното производство се съобщават и могат да се обжалват по реда на Административнопроцесуалния кодекс.
(7) (Изм. - ДВ, бр. 35 от 2023 г., в сила от 18.04.2023 г.) Когато в сроковете по ал. 3 и 6 министърът на земеделието не се е произнесъл, планът за производство и предлагане на пазара се счита за одобрен.
Чл. 26. (1) Одобреният план за производство и предлагане на пазара подлежи на изпълнение.
(2) (Доп. - ДВ, бр. 35 от 2023 г., в сила от 18.04.2023 г.) Признатите организации на производители и асоциациите на организации на производители могат да получат финансово подпомагане за изготвянето и изпълнението на планове за производство и предлагане на пазара по Програмата за морско дело и рибарство 2014 - 2020 г. и Програмата за морско дело, рибарство и аквакултури 2021 - 2027 г.
Чл. 27. (1) (Изм. - ДВ, бр. 35 от 2023 г., в сила от 18.04.2023 г.) Организациите на производители могат да актуализират одобрения план по чл. 25, ал. 3, като в този случай го представят за одобрение в МЗм.
(2) (Изм. - ДВ, бр. 35 от 2023 г., в сила от 18.04.2023 г.) Комисията по чл. 10, ал. 1 в срок до три седмици извършва проверка на актуализирания план съгласно чл. 25, ал. 1 и дава становище по неговото одобряване.
(3) (Изм. - ДВ, бр. 35 от 2023 г., в сила от 18.04.2023 г.) В становището по ал. 2 комисията по чл. 10, ал. 1 оценява дали с актуализирания план за производство и предлагане на пазара могат да бъдат постигнати целите, посочени в чл. 3 и 7 от Регламент (ЕС) № 1379/2013, въз основа на което в срок до четири седмици от подаването на актуализиран план по ал. 1 предлага на министъра на земеделието да издаде заповед за:
1. одобряване на актуализирания план;
2. връщане на актуализирания план с мотиви за преработване.
(4) Заповедите по ал. 3 се съобщават по реда на Административнопроцесуалния кодекс.
(5) (Изм. - ДВ, бр. 35 от 2023 г., в сила от 18.04.2023 г.) В срок до две седмици от получаване на заповедта по ал. 3, т. 2 организацията на производители представя в МЗм коригирано предложение за актуализиран план за производство и предлагане на пазара.
(6) (Изм. - ДВ, бр. 35 от 2023 г., в сила от 18.04.2023 г.) В срок до четири седмици от представянето на плана по ал. 5 министърът на земеделието, въз основа на становище на комисията по чл. 10, ал. 1, със заповед одобрява, отказва да одобри плана или в случаите на непредставяне на коригирано предложение за актуализиран план по ал. 5 прекратява административното производство на основание чл. 56, ал. 2 във връзка с чл. 30, ал. 2 от Административнопроцесуалния кодекс. Заповедите за отказ и за прекратяване на административното производство се съобщават и могат да се обжалват по реда на Административнопроцесуалния кодекс.
(7) (Изм. - ДВ, бр. 35 от 2023 г., в сила от 18.04.2023 г.) Когато в сроковете по ал. 3 и 6 министърът на земеделието не се е произнесъл, актуализираният план за производство и предлагане на пазара се счита за одобрен.
Раздел IV.
Контрол на изпълнението на плановете за производство и предлагане на пазара
Чл. 28. (1) (Изм. - ДВ, бр. 35 от 2023 г., в сила от 18.04.2023 г.) Организацията на производители изготвя годишен доклад за изпълнение на заложените дейности през предходната календарна година по плана за производство и предлагане на пазара по чл. 28, параграф 5 от Регламент (ЕС) № 1379/2013 и го представя за одобрение в МЗм ежегодно до 31 март. Годишен доклад може да бъде представен преди посочения срок в случай на предсрочно изпълнение на одобрения от министъра на земеделието план за производство и предлагане на пазара.
(2) (Доп. - ДВ, бр. 35 от 2023 г., в сила от 18.04.2023 г.) Годишният доклад включва информация за постигането на показателите за изпълнение и показателите за резултат по чл. 24, ал. 2, както са предвидени в графика по чл. 24, ал. 1 за изпълнение на одобрения план.
(3) (Доп. - ДВ, бр. 35 от 2023 г., в сила от 18.04.2023 г.) Комисията по чл. 10, ал. 1 извършва проверка на представения годишен доклад съгласно показателите по чл. 24, ал. 3 и го одобрява или го връща за преработване.
(4) Когато комисията по чл. 10, ал. 1 установи непълноти или неточности в представения годишен доклад, изпраща съобщение до организацията на производители да ги отстрани в срок до 10 работни дни от деня на получаване на съобщението.
Чл. 29. (1) (Изм. - ДВ, бр. 35 от 2023 г., в сила от 18.04.2023 г.) Комисията по чл. 10, ал. 1 извършва административни проверки и при необходимост проверки на място за установяване степента на изпълнение на мерките и дейностите, включени в одобрения план за производство и предлагане на пазара.
(2) (Изм. - ДВ, бр. 35 от 2023 г., в сила от 18.04.2023 г.) Когато комисията по чл. 10, ал. 1 установи от годишния доклад по чл. 28 неизпълнение на показател за изпълнение и/или на показател за резултат, може да извърши допълнителна проверка за изпълнение на плана или да изиска информация за причините за неизпълнение.
(3) При извършване на проверките по ал. 2 представителите на организацията на производителите и техните членове са длъжни да осигурят достъп до помещенията, плавателните съдове, складовете, софтуера, документацията и рибовъдните стопанства на членовете и да оказват съдействие на проверяващите.
(4) (Изм. - ДВ, бр. 35 от 2023 г., в сила от 18.04.2023 г.) Комисията по чл. 10, ал. 1 предлага на министъра на земеделието да оттегли признаването на организацията на производители на основание чл. 13, ал. 2, когато:
1. въз основа на проверките по ал. 2 се установи съществено неизпълнение на плана за производство и предлагане на пазара;
2. заповедта за отказ по чл. 25, ал. 6 влезе в сила;
3. организацията на производители не представи годишен доклад за изпълнението на плана или той не бъде одобрен.
(5) (Изм. - ДВ, бр. 35 от 2023 г., в сила от 18.04.2023 г.) В случаите по ал. 4 министърът на земеделието може да издаде заповед за оттегляне на признаването на организацията на производители.
(6) Заповедта по ал. 5 се съобщава и може да се обжалва по реда на Административнопроцесуалния кодекс.
Допълнителни разпоредби
§ 1. По смисъла на тази наредба:
1. "Предлагане на пазара" е първа продажба от производител на собствено производство на пазара на Европейския съюз на продукт от риболов или на продукт от аквакултури.
2. "Продукти от риболов" са риби и други водни организми, получени в резултат на стопански риболов, или продукти, получени от тях, изброени в приложение I на Регламент (ЕС) № 1379/2013.
3. "Продукти от аквакултури" са риби и други водни организми във всеки етап от техния жизнен цикъл, получени в резултат на дейности, свързани с развъждането и отглеждането им, или продукти, получени от тях, изброени в приложение I на Регламент (ЕС) № 1379/2013.
4. "Производител" е физическо или юридическо лице, използващо средства за производство за получаване на продукти от риболов или аквакултури с цел пускането им на пазара.
5. "Свързани лица" са лица по смисъла на § 1, т. 13 от допълнителните разпоредби на Закона за публичното предлагане на ценни книжа.
6. "Сектор на рибарството" е секторът на икономиката, който включва всички дейности по производство, преработка и предлагане на пазара на продукти от риболов или аквакултури.
7. (изм. - ДВ, бр. 35 от 2023 г., в сила от 18.04.2023 г.) "Съществено неизпълнение на плана за производство и предлагане на пазара" има, когато повече от 30 % от мерките, включени в плана за производство и предлагане на пазара, не са изпълнени или са изпълнени частично и за тях не са достигнати повече от 50 % от показателите за резултат по приложение № 8.
8. (нова - ДВ, бр. 35 от 2023 г., в сила от 18.04.2023 г.) "Търговец на продукти от риболов или аквакултури" е физическо или юридическо лице, което купува или продава продукти от риболов или аквакултури с търговска цел.
Заключителни разпоредби
§ 2. Наредбата се издава на основание чл. 10г, ал. 1 от Закона за рибарството и аквакултурите.
§ 3. Отменя се Наредба № 41 от 2006 г. за условията и реда за признаване на организации на производители на риба и други водни организми (ДВ, бр. 40 от 2006 г.).
§ 4. Наредбата влиза в сила от деня на обнародването ѝ в "Държавен вестник".

Преходни и Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 7 ОТ 2018 Г. ЗА УСЛОВИЯТА И РЕДА ЗА ПРИЗНАВАНЕ НА ОРГАНИЗАЦИИ НА ПРОИЗВОДИТЕЛИ НА ПРОДУКТИ ОТ РИБОЛОВ И НА ПРОДУКТИ ОТ АКВАКУЛТУРИ, АСОЦИАЦИИ НА ОРГАНИЗАЦИИ НА ПРОИЗВОДИТЕЛИ И МЕЖДУБРАНШОВИ ОРГАНИЗАЦИИ В СЕКТОРА НА РИБАРСТВОТО И ЗА ОДОБРЕНИЕ НА ПЛАНОВЕ ЗА ПРОИЗВОДСТВО И ПРЕДЛАГАНЕ НА ПАЗАРА 
(ОБН. - ДВ, БР. 35 ОТ 2023 Г., В СИЛА ОТ 18.04.2023 Г.)

§ 36. Започналите и неприключили до влизането в сила на тази наредба административни производства се довършват по досегашния ред.
§ 37. Признатите по чл. 10, ал. 3, т. 1 организации на производители, асоциации на организации на производители или междубраншови организации се привеждат в съответствие с изискванията на тази наредба в едногодишен срок от влизането ѝ в сила.
§ 38. Наредбата влиза в сила от деня на обнародването ѝ в "Държавен вестник".
Приложение № 1 към чл. 9, ал. 1

(Изм. - ДВ, бр. 35 от 2023 г., в сила от 18.04.2023 г.)

I. Образец на заявление за признаване на организация на производители на продукти от риболов и/или на продукти от аквакултури:
 
ДО
МИНИСТЪРА НА ЗЕМЕДЕЛИЕТО
 
ЗАЯВЛЕНИЕ
от ...............................................................................................................................................................................,
(трите имена по лична карта)
ЕГН ............................................................................................................................................................................,
длъжност ....................................................................................................................................................................
(управител, председател или друга)
на ................................................................................................................................................................................
(наименование на дружеството, ЮЛНЦ или кооперацията)
със седалище в гр. (с.) .............................................................................................................................................,
(населено място)
адрес на управление: .............................................................................................................................................,
(улица №, ж.к., бл., вх., ап.)
с предмет на дейност: ...........................................................................................................................................,
ЕИК - единен идентификационен код (код по БУЛСТАТ) ..............................................................................,
адрес за кореспонденция: .....................................................................................................................................,
(населено място, улица № , ж.к., бл., вх., ап.)
телефон за връзка: ..................................................................................................................................................,
е-mail адрес: ..............................................................................................................................................................
 
УВАЖАЕМИ/А ГОСПОДИН/ГОСПОЖО МИНИСТЪР,
Моля, представляваното от мен събирателно дружество/дружество с ограничена отговорност/юридическо лице с нестопанска цел/кооперация да бъде признато/та за организация на производители на продукти от риболов/продукти от аквакултури в следните области:
1. морски аквакултури;
2. сладководни аквакултури;
3. крайбрежен риболов;
4. дребномащабен риболов;
5. риболов в открито море;
6. дълбоководен риболов;
7. друг вид риболов (да се уточни),
(отбелязват се избраните области)
за следните продукти от риболов и/или продукти от аквакултури:
..........................................................................................................................................................................................
Организацията е създадена за постигане на две или повече от следните цели:
1. одобряване на условията за пускане на пазара на продуктите от риболов и/или продукти от аквакултури на техните членове;
2. подобряване на икономическата възвръщаемост;
3. стабилизиране на пазарите;
4. допринасяне към хранителните доставки и насърчаване на високото качество на храните и на стандартите за безопасност, като същевременно се допринася към заетостта в крайбрежните и селските райони;
5. намаляване на екологичното въздействие на риболова, включително чрез мерки за подобряване на селективността на риболовните уреди.
(отбелязват се поне две от целите)
Организацията е създадена за постигане и на следните задължителни цели:
За организациите на производителите на продукти от риболов:
1. насърчаване на жизнеспособни и устойчиви риболовни дейности на техните членове при пълно спазване на политиката на опазване и при съблюдаване на социалната политика;
2. избягване и намаляване на нежелания улов от запаси за търговски цели, а когато е необходимо, пълноценно използване на този улов, без да се създава пазар за улов на екземпляри, чийто размер е под минималния референтен размер, за целите на опазването в съответствие с член 15 от Регламент (ЕС) № 1380/2013;
3. принос за проследяването на продуктите от риболов и достъп на потребителите до ясна и подробна информация;
4. принос за премахването на незаконния, недеклариран и нерегулиран риболов.
За организациите на производителите на продукти от аквакултури:
1. насърчаване на устойчиви дейности, свързани с аквакултурите, на техните членове, като им осигуряват възможности за развитие, при пълно спазване на Регламент (ЕС) № 1380/2013 и правото за околната среда, при съблюдаване на социалната политика;
2. гарантиране, че дейностите на техните членове съответстват на националните стратегически планове, посочени в член 34 от Регламент (ЕС) № 1380/2013;
3. стремеж към гарантиране, че фуражите с риболовен произход в аквакултурите произхождат от рибни стопанства, които се управляват устойчиво.
Към заявлението прилагам следните документи:
1. приети вътрешни правила на организацията на производители по чл. 9, ал. 2, т. 1;
2. списък на членовете на организацията с ЕГН/ЕИК;
3. справка за годишна стойност (обща и разбита по видове) на продадените в условията на първа продажба продукти от риболов и/или продадените продукти от аквакултури от членовете на организацията и/или от нея през предходните три години, а за новосъздадена организация - за предходната година, съгласно приложение № 2;
4. финансови и/или счетоводни документи, които доказват стойността на продадената на пазара от членовете на организацията и/или от нея продукция от риболов и/или аквакултури през предходната година;
5. декларации от членовете на организацията, че не са свързани лица по § 1, т. 5 от допълнителната разпоредба;
6. декларации от членовете на организацията по чл. 4а, ал. 1 от Закона за малките и средните предприятия;
7. декларация, че организацията няма господстващо положение на пазара по смисъла на чл. 20 от Закона за защита на конкуренцията;
8. пълномощно с нотариално заверен подпис - когато заявлението се подава от пълномощник.
(излишното се зачертава)
 
Дата: ..........                                                                                                           Заявител: .....................................
 
II. Образец на заявление за признаване на асоциация на организации на производители:
 
ДО
МИНИСТЪРА НА ЗЕМЕДЕЛИЕТО
 
ЗАЯВЛЕНИЕ
от .................................................................................................................................................................................,
(трите имена по лична карта)
ЕГН .............................................................................................................................................................................,
длъжност .....................................................................................................................................................................
(управител, председател или друга)
на .................................................................................................................................................................................
(наименование на дружеството, ЮЛНЦ или кооперативния съюз)
със седалище в гр. (с.) ...............................................................................................................................................,
(населено място)
адрес на управление: ................................................................................................................................................,
(улица №, ж.к., бл., вх., ап.)
с предмет/цел на дейност: .......................................................................................................................................,
ЕИК - единен идентификационен код (код по БУЛСТАТ) .................................................................................,
адрес за кореспонденция: .......................................................................................................................................,
(населено място, улица №, ж.к., бл., вх., ап.)
телефон за връзка: ....................................................................................................................................................,
е-mail адрес: .................................................................................................................................................................
 
УВАЖАЕМИ/А ГОСПОДИН/ГОСПОЖО МИНИСТЪР,
Моля, представляваното от мен събирателно дружество/дружество с ограничена отговорност/юридическо лице с нестопанска цел/кооперативен съюз да бъде признато за асоциация на организации на производители, която координира и разработва следните дейности (включително мерки и дейности, делегирани от нейните членове): .................................................................................................................................
(описват се мерките и дейностите)
в следните области:
1. морски аквакултури;
2. сладководни аквакултури;
3. крайбрежен риболов;
4. дребномащабен риболов;
5. риболов в открито море;
6. дълбоководен риболов;
7. друг вид риболов (да се уточни),
(отбелязват се избраните области)
за следните продукти от риболов и/или продукти от аквакултури:
.........................................................................................................................................................................................
Към заявлението прилагам следните документи:
1. приети вътрешни правила на асоциацията по чл. 9, ал. 4, т. 2;
2. списък на членовете на асоциацията с ЕИК;
3. декларация, че асоциацията няма господстващо положение на пазара по смисъла на чл. 20 от Закона за защита на конкуренцията;
4. пълномощно с нотариално заверен подпис - когато заявлението се подава от пълномощник.
 
Дата: ..................                                                                                                 Заявител: .....................................
 
III. Образец на заявление за признаване на междубраншова организация:
 
ДО
МИНИСТЪРА НА ЗЕМЕДЕЛИЕТО
 
ЗАЯВЛЕНИЕ
от ................................................................................................................................................................................,
(трите имена по лична карта)
ЕГН .............................................................................................................................................................................,
длъжност .....................................................................................................................................................................
(председател или друга)
на .................................................................................................................................................................................
(наименование на юридическото лице с нестопанска цел)
със седалище в гр. (с.) .........................................,
(населено място)
адрес на управление: ..............................................................................................................................................,
(улица №, ж.к., бл., вх., ап.)
с предмет/цел на дейност: ......................................................................................................................................,
район на дейност .....................................................................................................................................................,
(област/и)
адрес за кореспонденция: ......................................................................................................................................,
(населено място, улица №, ж.к., бл., вх., ап.)
телефон за връзка: ...................................................................................................................................................,
е-mail адрес: ................................................................................................................................................................
 
УВАЖАЕМИ/А ГОСПОДИН/ГОСПОЖО МИНИСТЪР,
Моля, представляваното от мен юридическо лице с нестопанска цел да бъде признато за междубраншова организация на .............................................................................................................................................................
(производители и търговци и/или
преработватели)
в следните сектори:
1. производство (на продукти от риболов или аквакултури) и предлагане на пазара;
2. производство (на продукти от риболов или аквакултури) и преработка;
3. производство (на продукти от риболов или аквакултури), предлагане на пазара и преработка,
(отбелязват се секторите)
за следните продукти от риболов и/или продукти от аквакултури:
.......................................................................................................................................................................................
Към заявлението прилагам следните документи:
1. списък на членовете на организацията с ЕГН/ЕИК и обобщена информация за тяхната дейност:
а) сектор, към който принадлежи всеки от членовете на организацията (производство, търговия, преработка);
б) риболовен кораб на всеки от членовете на организацията, който извършва стопански риболов (CFR код, външна маркировка и име на кораба) - за производители на продукти от риболов;
в) аквакултурно стопанство на всеки от членовете на организацията (изходящ номер, име на аквакултурното стопанство) - за производители на продукти от аквакултури;
г) преработвателно предприятие на всеки от членовете на организацията (име на преработвателното предприятие и номер на удостоверение за регистрация по Закона за храните) - за преработватели на продукти от риболов и/или аквакултури;
д) номер на удостоверение за регистрация по чл. 46а или чл. 46д от ЗРА - за търговци на продукти от риболов;
2. приети вътрешни правила по чл. 9, ал. 5, т. 2;
3. информация за общото произведено, продадено и/или преработено количество продукти от риболов и аквакултури или продукти, преработени от продукти от риболов и аквакултури от членовете на организацията през предходната година;
4. декларация, че не осъществява пряко производство, търговия и преработка на продукти от риболов и аквакултури или продукти, преработени от продукти от риболов и аквакултури;
5. пълномощно с нотариално заверен подпис - когато заявлението се подава от пълномощник.
 
Дата: .................                                                                                                      Заявител: ...................................	

Приложение № 2 към чл. 9, ал. 2, т. 3 и чл. 20, т. 6

(Предишно Приложение № 2 към чл. 9, ал. 2, т. 3, изм. - ДВ, бр. 35 от 2023 г., в сила от 18.04.2023 г.)

№	Годишна стойност на продадените в условията на първа продажба продукти от риболов и/или продадени продукти от аквакултури	
	година .........	година .........	година .........	
	вид	левове	вид	левове	вид	левове	
1.	 	 	 	 	 	 	
2.	 	 	 	 	 	 	
3.	 	 	 	 	 	 	

 	Общо	 	Общо	 	Общо	 	

Приложение № 3 към чл. 20, т. 7

(Ново - ДВ, бр. 35 от 2023 г., в сила от 18.04.2023 г.)

№	Обем и стойност на разтоварените количества продукти от риболов и/или
на отгледаната продукция от аквакултури (в кг и левове)	
	Година ............	Година ............	Година ............	
	вид	кг	левове	вид	кг	левове	вид	кг	левове	
1.	 	 	 	 	 	 	 	 	 	
2.	 	 	 	 	 	 	 	 	 	
3.	 	 	 	 	 	 	 	 	 	

 	 	 	 	 	 	 	 	 	 	
 	Общо	 	 	Общо	 	 	Общо	 	 	

Приложение № 4 към чл. 22, ал. 1

(Предишно Приложение № 3 към чл. 22, ал. 1, изм. - ДВ, бр. 35 от 2023 г., в сила от 18.04.2023 г.)

Мерки за постигане на целите по чл. 7 от Регламент (ЕС) № 1379/2013

1. За организациите на производители на продукти от риболов
1.1. Насърчаване на устойчиви риболовни дейности
За постигане на тази цел плановете следва да включват една или повече от следните мерки:
- колективно управление на правата за риболов и на достъпа за членовете на организацията на производители въз основа на действащите правила за управление по отношение на различните видове запаси, риболовни дейности и риболовни зони;
- координиране на диалога и сътрудничеството с научни организации в областта на риболова и ползване на научни съвети в подкрепа на управленските решения по отношение на рибните ресурси;
- подготовка и управление на научни и технически кампании, целящи подобряване на познанията за ресурсите, въздействието върху екосистемите и разработването на устойчиви техники за риболов;
- извършване на проучвания на въздействието с цел прилагане на нови мерки за управление;
- установяване и колективно предотвратяване на рисковете, свързани с безопасността на работното място и безопасността по море;
- предоставяне на подкрепа и обучение на членове на организации на производители във връзка с разпоредбите в областта на риболова, с насърчаването на устойчивите риболовни практики или със сигурността на борда на плавателните съдове;
- ефективно участие на съответните органи за управление на рибарството на национално, регионално, европейско и международно равнище;
- координиране на диалога между организациите на производители, включително с такива от други държави членки.
1.2. Избягване и намаляване на нежелания улов
За постигане на тази цел плановете следва да включват една или повече от следните мерки:
- определяне и стимулиране на риболовни практики, които спомагат за избягването и намаляването на нежелания улов;
- изготвяне и изпълнение на планове и колективни действия за избягване и намаляване на нежелания улов;
- определяне на най-добрите начини за използване на такъв улов.
1.3. Проследяване на продуктите от риболов и достъп на потребителите до ясна и подробна информация
За постигане на тази цел плановете следва да включват една или повече от следните мерки:
- подобряване на техниките за проследяване;
- оценка на нуждите от осведоменост и действията за предоставяне на информация на потребителите;
- подобряване на етикетирането на продукцията, включително при осъществяване на процеси за сертифициране, чрез включване на задължителната и допълнителната информация на доброволна основа съгласно чл. 38 и 39 от Регламент (ЕС) № 1379/2013;
- подготовка и изпълнение на действия за осведомяване и за предоставяне на информация на потребителите.
1.4. Премахване на незаконния, недеклариран и нерегулиран риболов
За постигане на тази цел плановете следва да включват една или повече от следните мерки:
- обучение на производителите и образователните дейности;
- програми за наблюдение и контрол над дейността на членовете на организации на производители.
1.5. Подобряване на условията за пускане на пазара на продукти от риболов от техните членове
За постигане на тази цел плановете следва да включват една или повече от следните мерки:
- определяне на обекти за търговия за предлагане на пазара на продукцията и насочване на доставките на техните членове;
- разработване на стратегии за по-добро предлагане на пазара на продукцията, включително чрез сертифициране на продуктите;
- разработване на процеси за сертифициране, включително по отношение на хранителното съдържание и качеството;
- подкрепа за включване на допълнителна информация на доброволна основа съгласно чл. 39 от Регламент (ЕС) № 1379/2013;
- създаване и разработване на нови методи и нови инструменти за предлагане на пазара;
- предоставяне на подкрепа и обучение на членовете на организации на производители във връзка с техниките за предлагане на пазара;
- участие в изложения на национално, европейско и международно равнище с цел популяризиране на продукцията на членовете на организацията на производители.
1.6. Повишаване на икономическата рентабилност
За постигане на тази цел плановете следва да включват една или повече от следните мерки:
- подготовка и мониторинг на научни и технически кампании, целящи намаляване на оперативните разходи;
- предоставяне на подкрепа и обучение на членовете на организацията на производители във връзка с управлението в областта на рибарството;
- разработване на услуги за членовете на организацията на производители във връзка със счетоводното отчитане на разходите.
1.7. Стабилизиране на пазарите
За постигане на тази цел плановете следва да включват една или повече от следните мерки:
- оказване на помощ за по-доброто проучване на пазара;
- подобряване на знанията на членовете на организацията на производители за основните икономически движещи сили по веригата на доставка;
- предоставяне на практическа подкрепа за производителите за по-добро координиране на обмена на информация с потребители и други участници във веригата на доставки - преработватели, търговци на дребно и борси.
1.8. Насърчаване на доставките и високото качество на продуктите и спазването на стандартите за безопасност, като същевременно се допринася за заетостта в крайбрежните и селските райони
За постигане на тази цел плановете следва да включват една или повече от следните мерки:
- подготовка и провеждане на кампании за насърчаване и на инициативи, свързани със стандартите за предлагане на пазара (качество, размер или тегло, пакетиране, представяне и етикетиране);
- подготовка и провеждане на кампании за популяризиране на нови видове продукти, които могат да бъдат експлоатирани по устойчив начин;
- подготовка и провеждане на кампании за разработване на нови процеси и продукти;
- подготовка и провеждане на кампании за популяризиране на продукти от риболов;
- подготовка и провеждане на кампании за стимулиране на заетостта в рибарството.
1.9. Намаляване на екологичното въздействие на риболова, включително чрез мерки за подобряване на селективността на риболовните уреди
За постигане на тази цел плановете следва да включват една или повече от следните мерки:
- подготовка и прилагане на научни изследвания и експериментални програми за оценка и ограничаване на въздействието на риболовните практики върху околната среда;
- подготовка и прилагане на експериментални програми за разработване на риболовни уреди, намаляващи въздействието върху околната среда;
- предоставяне на обучение и подкрепа на производителите за улесняване на използването на риболовни практики и риболовни уреди, ограничаващи въздействието върху околната среда.
2. За организациите на производители на продукти от аквакултури
2.1. Насърчаване на устойчиви дейности, свързани с аквакултурите
За постигане на тази цел плановете следва да включват една или повече от следните мерки:
- подготовка и управление на научни и технически кампании за подобряване на познанията за видовете, за въздействията върху околната среда на дейностите, свързани с аквакултурите, и за стимулиране на разработването на устойчиви техники във връзка с аквакултурите;
- провеждане на диалог и сътрудничество със съответните научни организации в областта на аквакултурите и сътрудничество за получаване на научни съвети при вземане на управленски решения по отношение на аквакултурите;
- предоставяне на подкрепа и обучение на членовете на организацията на производители във връзка с насърчаването на устойчиви практики, свързани с аквакултурите;
- установяване и колективно предотвратяване на рисковете, свързани с безопасността на работното място;
- ефективно участие в съответните органи за управление в областта на аквакултурите на национално, регионално, европейско и международно равнище;
- координиране на диалога между организациите на производители, включително с такива от други държави членки.
2.2. Гарантиране, че дейностите на техните членове съответстват на националните стратегически планове
За постигане на тази цел плановете следва да включват една или повече от следните мерки:
- участие в разработването на националните стратегически планове;
- разработване на схеми за сертифициране във връзка с устойчивото използване на фуражите.
2.3. Гарантиране, че фуражите с риболовен произход в аквакултурите произхождат от рибни стопанства, които се управляват устойчиво
За постигане на тази цел плановете следва да включват една или повече от следните мерки:
- участие в разработването на процедури за проследяване;
- разработване на схеми за сертифициране във връзка с устойчивото използване на фуражите.
2.4. Подобряване на условията за пускане на пазара на продуктите от аквакултури от техните членове
За постигане на тази цел плановете следва да включват една или повече от следните мерки:
- определяне на обекти за търговия за пускане на пазара и/или насочване на продукцията на техните членове;
- разработване на стратегии за по-добро предлагане на пазара на продукцията, включително чрез сертифициране на продукти;
- подкрепа за предоставяне на допълнителна информация за потребителите на доброволна основа съгласно чл. 39 от Регламент (ЕС) № 1379/2013;
- разработване на процеси за сертифициране, включително по отношение на хранителното съдържание и качеството;
- създаване и разработване на нови методи и нови инструменти за предлагане на пазара;
- предоставяне на подкрепа и обучение на членове на организацията на производители във връзка с техниките за предлагане на пазара;
- участие в изложения на национално, европейско и международно равнище с цел популяризиране на продукцията на членовете на организацията на производители.
2.5. Повишаване на икономическата рентабилност
За постигане на тази цел плановете следва да включват една или повече от следните мерки:
- подготовка и мониторинг на научни и технически кампании, целящи намаляване на оперативните разходи;
- предоставяне на подкрепа и обучение на членове на организацията на производители във връзка с управлението в областта на аквакултурите;
- разработване на услуги за членовете на организацията на производители във връзка със счетоводното отчитане на разходите.
2.6. Стабилизиране на пазарите
За постигане на тази цел плановете следва да включват една или повече от следните мерки:
- координиране между различните организации на производители за събиране, обработване, обмен и използване на икономическа информация, свързана с производството, на членовете на организациите на производители, включително данни за производството и формирането на цените при продажба;
- оказване на помощ за по-доброто проучване на пазара;
- подобряване на знанията на членовете на организацията на производители за основните икономически движещи сили по веригата на доставка;
- предоставяне на практическа подкрепа на производителите за по-доброто координиране на обмена на информация с преработвателите.
2.7. Насърчаване на доставките и високото качество на продуктите и спазването на стандартите за безопасност, като същевременно се допринася за заетостта в крайбрежните и селските райони
За постигане на тази цел плановете следва да включват една или повече от следните мерки:
- подготовка и провеждане на кампании и инициативи във връзка със стандартите за предлагане на пазара (качество, размер или тегло, пакетиране, представяне и етикетиране);
- подготовка и провеждане на кампании за стимулиране на заетостта в сферата на аквакултурите;
- подготовка и провеждане на кампании за популяризиране на продукти от аквакултури.
Приложение № 5 към чл. 22, ал. 4

(Предишно Приложение № 4 към чл. 22, ал. 4, изм. - ДВ, бр. 35 от 2023 г., в сила от 18.04.2023 г.)

Специални мерки за регулиране на доставките на видове, за които обикновено има затруднения при предлагането на пазара през годината

В този раздел плановете следва да включват поне една от следните мерки:
- установяване на продуктите от риболов, за които през някои периоди от годината обикновено възникват затруднения при предлагането на пазара;
- разработване на специални стратегии и инструменти за производство и предлагане на пазара на видове, за които обикновено има затруднения при предлагането на пазара през годината.

Приложение № 6 към чл. 22, ал. 5

(Предишно Приложение № 5 към чл. 22, ал. 5 - ДВ, бр. 35 от 2023 г., в сила от 18.04.2023 г.)

Санкции и мерки за контрол

В съответствие с разпоредбите на чл. 8, параграф 1, буква "г" от Регламент (ЕС) № 1379/2013 плановете за производство и предлагане на пазара съдържат раздел, в който се описват санкциите, приложими за членове, които нарушават приетите решения за изпълнението на плановете, както и мерките, които организациите на производители ще изпълняват, за да контролират съответствието на дейностите на техните членове с правилата, които са установили.
В този раздел плановете следва да включват една или повече от следните мерки:
- разработване на система от санкции, пропорционални на нарушенията, извършени от членовете на организацията на производители;
- разработване на стратегии и програми за привеждане в изпълнение на правилата, приети от организацията на производители;
- извършване на оценки на риска във връзка с изпълнението на правилата, приети от организацията на производители;
- подготовка и извършване на контролни дейности във връзка с привеждането в изпълнение на правилата, приети от организацията на производители;
- обучение на наблюдатели и контрольори;
- създаване и разпространение на насоки за изпълнението на:
а) разпоредбите, произтичащи от общата политика в областта на рибарството;
б) правилата и мерките за управление, приети от организацията на производители.

Приложение № 7 към чл. 23, ал. 1

(Ново - ДВ, бр. 35 от 2023 г., в сила от 18.04.2023 г.)

Финансов план	
Част I - Дейности на организатора на проекта съгласно чл. 23, ал. 3	
№	Дейност	Разход в левове	

 	 	 	
 	 	 	
Общо за дейности на организатора на проекта	 	
Част II - Дейности за управление на проекта съгласно чл. 23, ал. 4	
№	Цел по чл. 7 от Регламент (ЕС) № 1379/2013	Мярка по приложение № 3	Дейност	Разход в левове	

 	 	 	 	 	

 	 	 	 	 	
Общо за дейности за управление на проекта	 	
ОБЩО РАЗХОДИ	 	

Приложение № 8 към чл. 24, ал. 3

(Предишно Приложение № 6 към чл. 24, ал. 3, изм. - ДВ, бр. 35 от 2023 г., в сила от 18.04.2023 г.)

Показатели за изпълнение и показатели за резултат

Според връзката им с планираните мерки следва да се използват следните показатели:
1. Показатели за изпълнение на планираните мерки
1.1. За организациите на производители на продукти от риболов
Плановете следва да включват показатели за изпълнение, чрез които се оценява спазването на:
- график за дейността на плавателните съдове, изразен чрез брой дни на море и количество на улова на целевите видове;
- предварителен график за предлагане на пазара на продуктите от риболов по видове и начин на представяне;
- план с график на действията за установяване на възможностите на пазара;
- план с график на дейностите за сертифициране/етикетиране на продуктите;
- предварителен график за управлението на риболовното усилие и/или на капацитета по риболовни зони;
- план с график за мерки за намаляване на прилова;
- график за обучение за спазване на изискванията и правилата, за осведоменост и контрол за процедурите.
Тези показатели за изпълнение следва да отчитат и:
- прогнозното определяне на циклите на продажби на продуктите;
- съобразяване на средния месечен приход с очаквано равнище на приходите.
1.2. За организациите на производители на продукти от аквакултури
Плановете следва да включват показатели за изпълнение, чрез които се оценява спазването на:
- график за производството и продукцията на отглежданите видове;
- предварителен график за предлагане на пазара на продуктите по видове и начин на представяне;
- план с график на действията за установяване на възможностите на пазара;
- план с график на дейностите за сертифициране/етикетиране на продуктите;
- план за намаляване на замърсяването на екосистемите, свързан с дейностите в областта на аквакултурите;
- план за прилагане на устойчиво хранене на отглежданите видове;
- график за обучение за спазване на изискванията и правилата, за осведоменост и контрол за процедурите.
Тези показатели за изпълнение следва да отчитат и:
- прогнозното определяне на циклите на продажби на продуктите от аквакултури;
- съобразяване на средния месечен приход с очаквано равнище на приходите.
2. Показатели за резултат за оценка на приноса на прилаганите мерки за постигането на целите на плановете за производство и предлагане на пазара
2.1. За организациите на производители на продукти от риболов
Плановете следва да включват показатели за резултат за оценка на:
- обем и/или стойност на видовете, които са уловени/разтоварени и/или предлагани на пазара;
- среден размер на видовете, които са уловени/разтоварени или предлагани на пазара;
- ръст на продажбите по видове и/или по продукти в сравнение с предходното състояние;
- брой и/или обем на продаваните нови продукти в сравнение с предходната година;
- изменение на риболовното усилие и/или капацитет;
- промени в състава на разтоварения на сушата улов и/или на обема на нежелания улов;
- развитие на показателя "на глава от населението" на разтоварените или произведените количества;
- тенденции по отношение на производствените разходи за единица продукция;
- тенденции по отношение на разходите за продажби за единица продукция;
- тенденции по отношение на средния месечен доход на производителите;
- промени в количествата непродадени продукти спрямо предходното състояние;
- промени в стойността на чувствителните продукти спрямо предходното състояние;
- брой на произшествията (с наранявания и/или смъртни случаи);
- промени в броя на регистрираните нарушения на правилата на организацията на производители.
2.2. За организации на производители на продукти от аквакултури
Под това заглавие плановете следва да включват показатели за резултат за оценка на:
- обем и/или стойност на видовете, които са произведени или предлагани на пазара;
- ръст на продажбите по видове и/или продукти в сравнение с предходното състояние;
- брой и/или обем на продаваните нови продукти в сравнение с предходната година;
- изменение на показателя "на глава от населението" на произведената продукция;
- тенденции по отношение на дела на фуражите, използвани за отглежданите в стопанства видове, които се получават от устойчиви или възобновяеми източници;
- тенденции по отношение на количествата на отпадните продукти от производството;
- тенденции по отношение на производствените разходи за единица продукция;
- тенденции по отношение на разходите за продажби за единица продукция;
- тенденции по отношение на средния месечен доход на производителите;
- промени в количествата непродадени продукти спрямо предходното състояние;
- промени в стойността на чувствителните продукти спрямо предходното състояние;
- брой на произшествията (с наранявания и/или смъртни случаи);
- промени в броя на регистрираните нарушения на правилата на организацията на производители.

Приложение № 9 към чл. 24, ал. 4

(Ново - ДВ, бр. 35 от 2023 г., в сила от 18.04.2023 г.)

График за изпълнение и показатели за оценка на приноса на прилаганите мерки за постигане на целите на плановете	
№	Мярка по приложение № 3	Дейност	График за изпълнение	Показател
за изпълнение	Показател
за резултат	
Цел № 1 ..........................	
1.1.	 	 	 	 	 	
1.2.	 	 	 	 	 	
1.3.	 	 	 	 	 	
Цел № 2 ..........................	
2.1.	 	 	 	 	 	
2.2.	 	 	 	 	 	
2.3.	 	 	 	 	 	
Цел № 3 ..........................	
3.1.	 	 	 	 	 	
3.2.	 	 	 	 	 	
3.3.